

CONSILIUL LOCAL AL MUNICIPIULUI TIMIŞOARA   			   Aprobat,
Direcţia  de Asistenţă Socială Comunitară Timişoara				   PRIMAR 
Nr.0715/17.02.2014								    NICOLAE ROBU



R E F E R A T
privind propunerea de încheiere a actului adiţional  de modificare şi prelungire  a Convenţiei – anexă la Hotărârea Consiliului Local al Municipiului Timişoara nr. 96 din data de 26.02.2013, încheiată între  
Consiliul Local al Municipiului Timişoara şi Asociaţia Evanghelistică şi de Caritate „Isus Speranţa României”


Asociaţia Evanghelistică şi de Caritate „Isus Speranţa României” cu sediul în Municipiul Timişoara, str. Căpitan Dan nr. 23 este organizaţie neguvernamentală, fără scop patrimonial, care furnizează servicii sociale destinate persoanelor aflate în situaţie de risc de marginalizare şi excludere socială, în special  tinerilor care au părăsit sistemul de ocrotire a copilului, precum şi persoanelor vârstnice, familiilor fără venit sau venituri insuficiente. 
În anul 2013, Asociaţia Evanghelistică şi de Caritate „Isus Speranţa României” a solicitat şi obţinut susţinere financiară pentru desfăşurarea activităţilor sociale în comunitatea locală, conform  Hotărârii Consiliului Local al Municipiului Timişoara nr. 96/26.02.2013, privind aprobarea convenţiei între Consiliul Local al Municipiului Timişoara şi Asociaţia Evanghelistică şi de Caritate „Isus Speranţa României” pentru susţinerea de servicii sociale. Obiectul convenţiei a constat în susţinerea financiară pentru „Centrul Fraţii lui Onisim – Serviciul de Ocrotire al Tinerilor Dezinstituţionalizaţi” din cadrul asocieţiei, prin:
· plata salariilor şi a contribuţiilor aferente unui număr de 3 angajaţi, conform sistemului de stabilire a salariilor de bază în sectorul bugetar după cum urmează : 1 post de asistent social, 1 consilier reintegrare profesională, 1 bucătar. 
· suportarea costurilor din cheltuielile legate de utilităţi (gaz, energie electrică).
Asociaţia Evanghelistică şi de Caritate „Isus Speranţa României” a solicitat, prin adresele nr. SC2014-01176/20.01.2014 şi SC2014-003830/14.02.2014 înregistrate la Primăria Municipiului Timişoara, prelungirea şi modificarea Convenţiei de colaborare aprobată prin HCLMT nr. 96/26.02.2013, după cum urmează: susţinerea plăţii salariilor a patru angajaţi, conform sistemului de stabilire a salariilor de bază în sectorul bugetar, care-şi desfăşoară activitatea în cadrul „Centrului Fraţii lui Onisim – Serviciul de Ocrotire al Tinerilor Dezinstituţionalizaţi”, după cum urmează: asistent social, lucrător tineret, bucătar şi contabil şi acoperirea cheltuielilor de utilităţi (gaz, energie electrică şi apa). 
Susţinerea financiară a serviciilor enunţate mai sus, pe durata convenţiei, se face în limita sumei maxime de 100.000 lei.
Direcţia de Asistenţă Socială Comunitară Timişoara a realizat activitatea de monitorizare şi evaluare a serviciului susţinut financiar, iar rezultatele analizei activităţilor desfăşurate au demonstrat  faptul că Centrul Fraţii lui Onisim funcţionează cu respectarea standardelor generale de calitate în domeniul furnizării de servicii sociale; oferă servicii adaptate nevoilor comunităţii; este vizibil în comunitatea locală; dispune de personal specializat capabil de a gestiona problemele asistaţilor; iniţiază parteneriate cu alţi actori sociali locali; asigură accesul egal la serviciile sociale pentru categoriile de beneficiari cărora se adresează. 
O mare parte dintre persoanele care ajung în atenţia Direcţiei de Asistenţă Socială Comunitară sunt tineri care provin din sistemul de protecţie a copilului, fiind persoane fără venit şi fără adăpost. Serviciile furnizate de Asociaţia Evanghelistică şi de Caritate „Isus Speranţa României” prin Centrul Fraţii lui Onisim este singurul serviciu social acreditat din Municipiul Timişoara care asigură găzduire şi reintegrare ocupaţională pentru tinerii dezinstituţionalizaţi. Legea 292/2011 – Legea asistenţei sociale, prin art. 59 alin (2) menţionează „În scopul prevenirii şi combaterii riscului ca tinerii care părăsesc sistemul de protecţie a copilului să devină persoane fără adăpost, precum şi pentru promovarea integrării sociale a acestora, autorităţile locale pot înfiinţa centre multifuncţionale care asigură condiţii de locuit şi de gospodărire pe perioadă determinată”.
Asociaţia Evanghelistică şi de Caritate „Isus Speranţa României” are o mare experienţă în acest domeniu, iar garanţia calităţii serviciilor acordate o reprezintă faptul că asociaţia este acreditată pentru acest tip de servicii.  
Luând în considerare cele menţionate, în baza dispoziţiilor art. 136, alin (1), lit. a) din Legea 292/2011-Legea asistenţei sociale şi în conformitate cu prevederile art.36 alin (2), lit.d) şi  lit.e), alin. (6) lit. a) pct.2 şi alin (7), lit. a) din Legea  nr. 215/2001 privind administraţia publică locală,   

PROPUNEM:

[bookmark: _GoBack]Aprobarea încheierii actului adiţional de modificare şi prelungire cu un an  a Convenţiei - anexa la Hotărârea Consiliului Local al Municipiului Timişoara nr. 96/26.02.2013 încheiată între  Consiliul Local al Municipiului Timişoara şi Asociaţia Evanghelistică şi de Caritate „Isus Speranţa României” pentru susţinerea unor servicii sociale la nivelul Municipiului Timişoara, conform anexei.

